Sveio Barnehage

Morten Imsland,  Rita Djuvsland, Elin Almås,  Kari  Amdal, Turid Johnsen

Endelig plan for kulturstien

Følgende poster er  med i kulturstien.

P1. Skogen i barnehagen: (passer for alle)

· Bruk av leirefigurer i forbindelse med Olle-Bolle.

· Vi lager en grunnhistorie, basert på sangen om Olle-Bolle.

· Barna spinner videre på denne, og slik håper vi at vi vil få til et eventyr, basert på barnas fantasi.

· Innholdet i fortellingen: Troll-familie, Vetter og Mennesker.

· vi benytter oss av formasjoner i skogen.

Mål med post 1.

Utvikle barnas fantasi og forestillingsevne, gjennom at barna får videreutvikle grunnhistorien om Olle-Bolle. Barna skal få muligheten til å utvikle motorikken (grov- og finmotorikk.)

Fag som er  med:

Drama (fortelling av historien, bruk av leirefigurer og dramatisering), musikk (sangen om Olle Bolle), Forming (barna får være med på å lage et hjem til vettefamilien). Både grov- og finmotorikk blir brukt, når barna lager hjem til vettefamilien.

Evaluering :

Vi hadde med åtte barn i alderen 2-5, i første pulje og 6 barn i alderen 3-5 år.

Det var ingen av personalet i barnehagen som stilte på denne posten. Dette gjorde det vanskelig for oss studenter å gjennomføre posten slik vi hadde planlagt. Vi ble dermed opptatt av å passe på barna, og fikk ikke brukt figurene aktivt.

Barna var mer interessert i figurene enn historien som vi hadde å fortelle. De to yngste på  to år, viste liten interesse både for figurer og historier. 

Vi tror at dersom noen fra personalet hadde vært der sammen med ungene, så  hadde vi fått konsentrert oss mer om selve framføringen og at det hadde engasjert ungene mer. 

P2. Skogsturen: (2 første punktene passer for alle, de 2 siste for 3-5)

· Ved elven/bekken: De tre bukkene bruse, hvor vi rangerer fra skuespill, til eventyrfortelling og sang.

· Stubbene litt bortenfor: Her synger vi om lurvelegg. Vi kommer til å bruke tregubbene som vi har laget i formingen på skolen. Kanskje vi kan få barna med på å lage en liten historie om slektningene til Lurvelegg, Griselegg og Nasegrev.

· 100 m. skogen: Her tenkte vi å fortelle diverse Ole Brumm historier og synge litt om Ole Brumm og vennene hans. Videre vil vi prøve å komme på egne historier om Ole Brumm, ved å bruke innspill fra barnegruppen.

· Utkikksposten: Denne posten kom vi tilfeldigvis over. Her tenkte vi at barna kunne fortelle om inntrykkene de hadde fått i løpet av turen, samtidig som at de spiser nisten sin. Barna  kan også leke fritt her.

Mål med post 2.

Gi barna innsikt  i kultur og barnelitteraturen, gjennom å presentere kjente eventyr, fortellinger og sanger.

Når det gjelder hvileposten, er det ønskelig at barna får fritt spillerom (boltre seg).

Barna spiser også nisten sin her (eventyr kan også fortelles her, hvis barna ønsker (under åpningen kommer vi til å fortelle eventyret om ’Den syvende far i huset’. Som kjent handler jo dette eventyret om en vandringsmann, som er trøtt, sulten og sliten. Dette er muligens barna også, når de kommer til dette stedet)).

Denne posten blir lagt opp som en dagstur.

Fag som er med:

Matematikk (sangen/eventyret om bukkene bruse, Lurvelegg), Pedagogikk (Ole Brumm), Norsk (Forteller- og eventyrsjangeren), Musikk (Sangene), Drama (dramatisering av bukkene bruse, samt vi får møte brødrene til Lurvelegg, (Griselegg og Nasegrev (Tregubbene vi har laget på skolen)).

Evaluering :

Dette ble en flott dag for både store og små. Vi var alle topp engasjerte, selv om været kunne vært bedre. Her følte vi at planer og opplegget fungerte godt, og selv om det ble noen små spontane endringer, ble dette en suksess. Vi hadde en fra personalet med oss denne dagen og 9 barn i alderen 4-5 år.

P3. Varden: (passer for 3-5)

· her har vi lyst til å bruke lavvo eller sette opp en Gapahuk, slik at barna sitter litt i ly for vind og vær.

· Grilling/bålbrenning med pinnebrød, ev. annen varm mat

· Fortelling av segner fra nærmiljøet.

Mål for post 3.

Kosestund med barna, hvor vi har sang- og eventyrstund og segn fra området. Vi lager også bål eller bruker stormkjøkken, hvor vi lager varm mat (eks. Pinnebrød, pølser osv.)

På åpningsdagen for vardeposten, vil vi fortelle segnen om Utsira.

Vi synes at sanger og eventyr blir for lite vektlagt i dagens barnehager.

Fag som er med.



Norsk (segne- og eventyrsjangrene), Musikk (sang).

Evaluering :

Vi hadde med 9 barn i alderen 2-5 år.

Dette ble en suksess. Det ble en koselig tur for alle sammen, også de yngste barna. Vi lagde bål, steikte pinnebrød og pølser. Været var kjempeflott, og vi valgte å ikke bruke lavvo eller gapahuk da dette ikke var nødvendig. I følge planen skulle vi hatt både eventyr og sanger. Vår faglærer og hennes hund var sammen med oss denne dagen, og det var veldig positivt. Ungene var veldig interessert i hunden. De hadde et fantastisk samspill med oss voksne, så vi ville ikke avbryte dette med sanger og eventyr.

P4. Sjørøverskuten: (passer for alle)

· Synge diverse sjørøversanger.

· Skattejakt: (åpningsdagen sjokoladegullpenger).

· Utkledning av to voksne som sjørøvere(skuespill, hvor barna kommer til å få delta i sjørøvernes søken etter skatten).

Mål for post 4.

Barna får brukt både sansing og mestring når de skal lete etter skatten. Stimulerer barna til innlevelse i sjørøvernes  verden. (Fantasi).

Fag som er med.


Drama (de voksnes skuespill), Matematikk (hvor mange sjokoladegullpenger?).

Evaluering :

Denne posten var en kjempesuksess. Vi hadde invitert alle i barnehagen til åpningssermonien, både barn og voksne. Alle kom, bortsett fra 4 av barna + 1 voksen, som av ukjent årsak, måtte være igjen i barnehagen. 

P5. Steinformasjonene på sletten/myren mellom golfbanen og barnehagen. 

(passer for 3-5)

· En stein så ut som et forsteinet trollhode. Lage en ”fantasi segn”, rundt dette ’hodet’.

· Synge trollsanger og fortelle troll eventyr.

· Åpen for fri lek og fantasi.

Mål for post 5.


Utvikling av innlevelse og fantasi hos barnegruppen.

Fag som er med:


Norsk (segnsjangeren), Drama (barna får muligheten til å dramatisere).

Evaluering :


Posten ikke gjennomført.

P6. ’Vikingskipet’ på lekeplassen over barnehagen: (Passer for alle)

· Her tenkte vi at barna kunne få utøve rollelek, gjerne med innspill fra voksne.

Mål for post 6.

Utvikle barnas kunnskaper om ’gamle Noreg’, hvordan forfedrene våre levde, kontra hvordan vi har det i dag.

Fag som er med: Norsk (fortellinger), Drama (dramatisering ved å bruke båten).

Evaluering:


Posten ikke gjennomført.


P7.  Barnehagen:

· Barna får anledning til å bearbeide inntrykk og uttrykk.

· Bruk av male- og tegne saker.

· Bruk av plastelina og trolldeig

· Etc. (kun fantasien setter grenser).

Mål med post 7.

Barna får her muligheten til å utvikle seg motorisk, kreativt og knytte egne opplevelser, fra kulturstien, til den aktiviteten de holder på med (klipping, maling, tegning etc.).

Fag som er med: 

Forming (vektlagt (barna bruker seg selv og sine ferdigheter), Norsk (fortellinger om turen barna har vært på), Musikk (store avdelinger (bakgrunnsmusikk når barna holder på med aktiviteter)).

Evaluering :

Vi hadde med 6 barn i alderen 2-5 år. Vi snakket litt om kultur-stien, sang og leste eventyr. Etterpå fikk ungene male og jobbe med leire. Dessverre var leiren tørr, så det var ikke godt å få laget noe med den, men barna koste seg med malingen og produserte masse flotte bilder.

TOTALVURDERING AV KULTUR-STIEN

Generelt synes vi at kulturstien har vært meget vellykket. Vi har fått positive tilbakemeldinger, både fra personalgruppen og barnegruppen. En positiv erfaring vi har fått, er at alt ikke går som planlagt, og at vi må være forberedt på å være spontane.

Basisgruppen ser i ettertid at vi kunne gjort mer for å engasjere personalet i barnehagen, til å være med på kulturstien. Begge parter kan bli bedre på å innhente og formidle informasjon..

Vi som studentgruppe må ta på oss mye av skylden for at vi ikke har fått nok informasjon, fordi at vi har vært for lite flink til å innhente informasjon om hva som er våre plikter og oppgaver.

Vi var ikke klar over at vi hadde som oppgave å fordele barnegruppen på personalet i barnehagen (de som var igjen i barnehagen). Vi var heller ikke klar over at det var vårt ansvar å fordele barn som er med på turer, på personalet som er med oss. Dette tar vi til etterretning, og vil prøve å forbedre dette i fremtiden.

Vi bør også huske ved senere anledning å informere foreldre om hva vi studenter driver med i barnehagen.

EVALUERING AV PERIODEN

Vi syns det har vært utrolig lærerikt med de temaene vi har hatt i denne perioden. 

Introduksjonstiden var alt for kort og lite spesifikk. Dette gjorde at vi synst det var vanskelig å komme i gang med oppgavene i praksisperiodene.

Faglig innhold i tilknytning til praksis syns vi har vært rimelig bra. Vi har fått lært mye av disse fagene og fått prøve det i praksis.

De estetiske fag har vi fått bra innføring i, i tilknytning til praksis. Mens Norsk, matte og Ped. Er tyngre, teoretiske fag som er vanskelig å overføre til praksis/se sammenheng.

Måten praksisen er lagt opp på i Pluto-prosjektet er fint. Litt for mye pushing og stress på oppgaver, lite tid til forberedelse.

Første torg-uke var veldig tung. Den siste fungerte mye bedre. Vi syns likevel at det blir for kort tid til forberedelser til presentasjon i torg-uken. Dette må gjøres noe med.

Vår basis-gruppe fungerer bra, men vi har fremdeles ting som vi kan forbedre. Dette gjelder spesielt kommunikasjon og arbeidsfordeling. Vi bør også vise større respekt for hverandres meninger.

Vi syns at samarbeid med fagteam, faglærer og medstudenter fungerer godt. Samarbeidet med barnehagen kunne vært bedre.

Informasjon fra skolen og barnehagen kunne vært bedre. Dette gjelder også basis-gruppen.

Opplæringen på IKT har ikke vært tilfredsstillende. Det har blitt tatt for lite hensyn til erfarings-nivået blant studentene. Der er mange som aldri har brukt data tidligere, og som trenger mer tid og utdypende opplæring. Dette bør det også taes hensyn til i forbindelse med innlevering av oppgaver.

Bruken av E-post er veldig bra. Enkelte kan nok sikkert bli flinkere til å sjekke sin E-post. Forum er et nyttig og enkelt verktøy for oss alle.

Generelt sett synst vi at dette med IKT har gått for fort, når det gjelder informasjon, dokumenter og lenker på CF

Til slutt vil vi si at vi er stort sett fornøyd med studiet. Vi har en fantastisk klasse og imøtekommende lærere.

Vi vil ønske dere alle sammen en riktig god jul og et godt nytt år !

Vennlig hilsen Gruppe 9b

Morten, Kari, Rita, Elin og Turid

